**Pasientinformasjon fra kirurgisk avdeling 4E**

**Til deg som har vært behandlet for punktert lunge**

Her kan du finne svar på noe av det du kanskje lurer på når du kommer hjem etter operasjonen. Mye av dette har du fått informasjon om, men det kan være greit å finne det gjentatt her.

**Stinget** som stod der drenet stod kan ofte fjernes samtidig som du skal til kontrolltime på poliklinikken, ca. 1 uke etter at drenet ble tatt ut.

**Bandasje** over innstikkstedet der drenet stod skal stå på i 24 timer. Du skal ikke dusje mens du har denne bandasjen på.

**Infeksjon** i innstikkstedet forekommer dessverre noen ganger, tegn på dette kan være at område rundt såret blir rødt, hovent, ømt og stramt. Det kan sive væske fra såret, og du kan få feber og føle deg syk. Er du i tvil, ta kontakt med fastlegen din.

**Smerter** i forbindelse med operasjonen kan lindres med smertestillende tabletter, som forordnet av legen før du reiste hjem. Hvis du ikke har fått resept, kan du bruke Paracet eller Ibux i en periode. Følg pakningsvedlegget! Trenger du mer utover dette, kan du ta kontakt med egen lege.

**Normal aktivitet** når du kommer hjem er bra, for å komme i form. Turgåing er for eksempel en fin måte å være i aktivitet på, uten å belaste lungene for mye. Du bør unngå tunge løft og store fysiske anstrengelser frem til du har vært på kontroll hos kirurg på kar/thorax kirurgisk poliklinikk. Vanligvis er denne kontrollen 1-2 uker etter utskrivelse.

**Flyturer og dykking:** Du bør unngå å fly før du har vært på kontrolltime. Vanligvis er det ikke noe problem å fly etter 1-2 uker. Du må ikke dykke.

**Time til kontroll på poliklinikk:** Du fikk med et brev hvor tidspunktet står, eller så fikk du beskjed om at tidspunkt for timen ettersendes i posten. Vanligvis samkjøres kontrolltimen med røntgen kontroll som tas ca. 1 time før samtalen med kirurgen. Poliklinikken har tlf: 51518511.

Er det ellers noe du er usikker på etter utskrivelse, kan du ta kontakt med avdelingen,

på tlf: 51513340.

 Kirurgisk avdeling SUS